**LIETUVOS RESPUBLIKOS SVEIKATOS APSAUGOS MINISTERIJA**



**Į S A K Y M A S**

**DĖL LIGŲ IR SVEIKATOS PROBLEMŲ, DĖL KURIŲ NEGALIMA TINKAMAI NAUDOTIS CIVILINIAIS GINKLAIS, SĄRAŠO IR ASMENŲ, NORINČIŲ ĮSIGYTI CIVILINĮ GINKLĄ, MEDICININIO PATIKRINIMO TVARKOS PATVIRTINIMO**

1997 m. balandžio 24 d. Nr. 221

Vilnius

Vykdydamas Lietuvos Respublikos Seimo 1996 m. liepos 2 d. nutarimo Nr. I-1424 „Dėl Lietuvos Respublikos ginklų ir šaudmenų kontrolės įstatymo įgyvendinimo“ 2 straipsnį bei siekdamas įgyvendinti Lietuvos Respublikos ginklų ir šaudmenų kontrolės įstatymo 19 straipsnio 8 dalies 3 punktą,

ĮSAKAU:

Patvirtinti:

1. Ligų ir sveikatos problemų, dėl kurių negalima tinkamai naudotis civiliniais ginklais, sąrašą.

2. Asmenų, norinčių įsigyti civilinį ginklą, medicininio patikrinimo tvarką.

SVEIKATOS APSAUGOS MINISTRAS JUOZAS GALDIKAS

PATVIRTINTA

Sveikatos apsaugos ministerijos

1997 04 24 įsakymu Nr. 221

**LIGŲ IR SVEIKATOS PROBLEMŲ, DĖL KURIŲ NEGALIMA TINKAMAI NAUDOTIS CIVILINIAIS GINKLAIS, SĄRAŠAS**

1. Silpnaprotystė.

2. Organinis asmenybės sutrikimas.

3. Šizofrenija.

4. Šizotipinis sutrikimas.

5. Kliedesiniai bei psichoziniai sutrikimai.

6. Šizoafektiniai sutrikimai.

7. Kitos psichozės.

8. Rezidualiniai endogeniniai sutrikimai.

9. Afektiniai sutrikimai.

10. Užsitęsę bei pasikartojantys neuroziniai sutrikimai.

11. Nervinė anoreksija bei bulimija.

12. Lunatizmas.

13. Specifiniai asmenybės sutrikimai.

14. Piromanija.

15. Protinis atsilikimas.

16. Specifiniai kalbos bei mokymosi sutrikimai.

17. Normalios psichinės būsenos palaikymas medikamentais.

18. Priklausomybės sindromas nuo alkoholio ir kitų psichoaktyvių medžiagų.

19. Kiti psichikos ir elgesio sutrikimai, esant priklausomybės sindromui.

20. Epilepsija ir epilepsiniai sindromai.

21. Galvos smegenų traumos padariniai su išreikštu emocinio nestabilumo sindromu, psichoorganiniu sindromu.

22. Neuroinfekcijos padariniai su išreikštu emocinio nestabilumo sindromu.

23. Smegenų insulto padariniai su psichoorganiniu sindromu.

24. Vaikų smegeninio paralyžiaus padariniai su išreikštu emocinio nestabilumo sindromu.

25. Nervų sistemos ligos su ryškiu rankų funkcijų sutrikimu (išsėtinė sklerozė, Parkinsono liga, miopatijos ir kt.)

26. Regėjimas su korekcija, silpnesnis nei 0,5 viena ir nei 0,2 kita akimi.

27. Vienos rankos II ir III piršto trūkumas.

28. Žymios plaštakų ar rankos pirštų deformacijos.

29. Menjero liga.

30. Labirintitas.

31. Kurčnebylystė.

32. Kurtumas abiem ausimis.

33. Sunki cukrinio diabeto forma su dauginėmis komplikacijomis.

34. Sudėtingi širdies ritmo sutrikimai (paroksizminės tachikardijos, komplikuotos skilvelinės aritmijos, prieširdžių virpėjimai ir kt.).

35. Kraujotakos sistemos ligos su III laipsnio širdies nepakankamumu, III-IV funkcinės klasės.

36. Kvėpavimo takų ligos su III laipsnio kvėpavimo nepakankamumu.

37. Inkstų ligos su III laipsnio inkstų nepakankamumu.

38. Kepenų ligos su III laipsnio kepenų funkcijos nepakankamumu.

39. Hipertenzinės ligos (sunkaus laipsnio).

40. Onkologinės ligos (paskutiniosios stadijos).

\_\_\_\_\_\_\_\_\_\_\_\_\_\_

PATVIRTINTA

Sveikatos apsaugos ministerijos

1997 04 24 įsakymu Nr. 221

**ASMENŲ, NORINČIŲ ĮSIGYTI CIVILINĮ GINKLĄ, MEDICININIO TIKRINIMO TVARKA**

1. Asmens, norinčio įsigyti civilinį ginklą, sveikata privalomai tikrinama teritorinėje poliklinikoje arba kitoje poliklinikoje, kurią asmuo pasirinko teisės aktuose nustatyta tvarka:

1.1. Prieš tikrinant sveikatą, poliklinikoje patikslinama tikrinamojo asmenybė pagal pateiktą pasą, užpildoma asmens privalomo tikrinimo kortelės (F 049/a) titulinė dalis.

1.2. Tikrinant sveikatą, privalo apžiūrėti šių specialybių gydytojai:

gydytojas terapeutas (bendrosios praktikos gydytojas),

chirurgas,

neurologas,

oftalmologas,

otorinolaringologas,

psichiatras.

1.3. Tikrinantis sveikatą gydytojas diagnozei patikslinti tikrinamąjį gali nukreipti atlikti specialius tyrimus (audiometrijos, vestibuliarinio aparato ir kt.), užklausti raštu ir gauti atsakymus iš kitų asmens sveikatos priežiūros įstaigų.

1.4. Tikrinimo duomenis ir išvadas apie tinkamumą kiekvienas gydytojas, vadovaudamasis ligų ir fizinių trūkumų, dėl kurių negalima tinkamai naudotis civiliniais ginklais, sąrašu, įrašo į tikrinamojo „Asmens sveikatos istoriją“ (F 025/a) ir „Asmens privalomo sveikatos tikrinimo kortelę“ (F 049/a).

1.5. Galutinę išvadą apie tai, ar leidžiama įsigyti civilinį ginklą, pateikia poliklinikos gydytojų komisijos pirmininkas, atsižvelgdamas į gydytojų psichiatrų ir kitų gydytojų išvadas. Gydytojų komisijos pirmininkas išvadą tvirtina parašu, asmeniniu ir asmens sveikatos priežiūros įstaigos antspaudu.

2. Medicininio patikrinimo išvada galioja 3 metus.

3. Sudėtingais arba ginčytinais atvejais gydytojų komisija turi teisę tikrinamą asmenį siųsti į psichinės sveikatos konsultacijų centrą (Vilnius, Parko g. 15).

PASTABA. Jeigu 1 punkte minėtoje poliklinikoje gydytojas psichiatras nedirba, asmens psichikos būklė vertinama psichikos sveikatos centre, o tokio nesant – psichiatrijos dispanseryje ar psichiatrijos poliklinikoje, veikiančioje prie psichiatrijos ligoninės.

\_\_\_\_\_\_\_\_\_\_\_\_\_\_